CELEX: 32018R0682
Language: lv
Date: 2018-05-04 00:00:00
Title: Komisijas Regula (ES) 2018/682 (2018. gada 4. maijs), ar ko attiecībā uz poliglicerīna poliricinolāta (E 476) izmantošanu emulģētās mērcēs groza Eiropas Parlamenta un Padomes Regulas (EK) Nr. 1333/2008 II pielikumu (Dokuments attiecas uz EEZ. )

7.5.2018   
            
            
               LV
            
            
               Eiropas Savienības Oficiālais Vēstnesis
            
            
               L 116/5
            
         KOMISIJAS REGULA (ES) 2018/682
   (2018. gada 4. maijs),
   ar ko attiecībā uz poliglicerīna poliricinolāta (E 476) izmantošanu emulģētās mērcēs groza Eiropas Parlamenta un Padomes Regulas (EK) Nr. 1333/2008 II pielikumu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu,
   tā kā:
   
               (1)
            
            
               Regulas (EK) Nr. 1333/2008 II pielikumā noteikts Savienības atļauto pārtikas piedevu saraksts un to lietošanas nosacījumi.
            
         
               (2)
            
            
               Minēto sarakstu pēc Komisijas iniciatīvas vai pēc pieteikuma saņemšanas var atjaunināt saskaņā ar Eiropas Parlamenta un Padomes Regulas (EK) Nr. 1331/2008 (2) 3. panta 1. punktā minēto vienoto procedūru.
            
         
               (3)
            
            
               Saskaņā ar Regulas (EK) Nr. 1333/2008 II pielikumu poliglicerīna poliricinolāts (E 476) ir 12.6. pārtikas produktu kategorijā “Mērces” atļauta pārtikas piedeva (ar maksimālo daudzumu 4 000 mg/kg), taču tikai izmantošanai salātu mērcēs.
            
         
               (4)
            
            
               Saskaņā ar Regulas (EK) Nr. 1333/2008 32. panta 1. punktu Eiropas Pārtikas nekaitīguma iestādei (“iestāde”) ir jāveic jauns poliglicerīna poliricinolāta (E 476) riska novērtējums. Atbilstīgi Komisijas Regulai (ES) Nr. 257/2010 (3) emulgatoru atkārtots novērtējums bija jāpabeidz līdz 2016. gada 31. decembrim.
            
         
               (5)
            
            
               2014. gada 4. augustā tika iesniegts pieteikums uz atļauju poliglicerīna poliricinolātu (E 476) izmantot par emulgatoru emulģētās mērcēs. Pēc tam Komisija saskaņā ar Regulas (EK) Nr. 1331/2008 4. pantu pieteikumu darīja pieejamu dalībvalstīm.
            
         
               (6)
            
            
               Tauku satura samazināšanai pārstrādātā pārtikā, piemēram, emulģētās mērcēs, parasti izmanto biezinātājus. Taču, pārsniedzot noteiktu koncentrāciju, tie nevēlami izmaina pārtikas organoleptiskās īpašības. Dažos pārtikas produktos, piemēram, emulģētās mērcēs, tauku saturu var papildus samazināt, izmantojot emulgatorus, kas spēj taukos stabilizēt lielu ūdens saturu. Pieteikuma iesniedzēja veiktajos pētījumos, kuros salīdzināta dažādu emulgatoru efektivitāte emulģētu mērču tauku satura papildu samazināšanā, poliglicerīna poliricinolāts (E 476) uzrādīja labākos rezultātus gan iegūtās emulģētās mērces fizikālo, gan organoleptisko īpašību ziņā. Poliglicerīna poliricinolāta (E 476) daudzums, kas vajadzīgs, lai nodrošinātu paredzēto tehnoloģisko funkciju, ir 4 000 mg/kg.
            
         
               (7)
            
            
               2016. gada 27. maijā Komisija lūdza iestādi papildus poliglicerīna poliricinolāta (E 476) nekaitīguma atkārtotam novērtējumam, ko veic saskaņā ar Komisijas Regulu (ES) Nr. 257/2010, novērtēt arī ierosinātā šīs vielas paplašinātā izmantojuma (emulģētās mērcēs) nekaitīgumu.
            
         
               (8)
            
            
               Iestāde 2017. gada 24. martā sniedza zinātnisku atzinumu par poliglicerīna poliricinolāta (E 476) atkārtotu novērtējumu (4) un noteica pieļaujamo diennakts devu (PDD) 25 mg poliglicerīna poliricinolāta uz kilogramu ķermeņa svara dienā. Ņemot vērā, ka eksponētības aplēses nepārsniedz PDD, iestāde secināja, ka poliglicerīna poliricinolāts (E 476), lietots par pārtikas piedevu atļautajā vai paziņotajā izmantošanas veidā un daudzumos, nerada bažas par kaitīgumu. Turklāt iestāde secināja, ka arī tad, ja poliglicerīna poliricinolātu (E 476) izmantos emulģētās mērcēs maksimālajā daudzumā 4 000 mg/kg, kopējā eksponētība šai vielai nepārsniegs PDD. Līdz ar to poliglicerīna poliricinolāta (E 476) paplašināts izmantojums (emulģētās mērcēs) nerada bažas par kaitīgumu.
            
         
               (9)
            
            
               Turklāt iestāde ieteica izdarīt vairākus grozījumus poliglicerīna poliricinolāta (E 476) specifikācijās, kas sniegtas Komisijas Regulā (ES) Nr. 231/2012 (5). Minētie grozījumi ir lielā mērā saistīti ar glicerīna izmantošanu poliglicerīna poliricinolāta (E 476) ražošanas procesā un tāpēc ir līdzīgi ieteikumiem, ko iestāde sniegusi savā zinātniskajā atzinumā par glicerīna (E 422) atkārtotu novērtējumu (6). Tāpēc iestādes ieteiktie poliglicerīna poliricinolāta (E 476) specifikāciju grozījumi tiks aplūkoti atsevišķi kopā ar glicerīna (E 422) un citu uz glicerīna bāzes veidotu pārtikas piedevu specifikācijām.
            
         
               (10)
            
            
               Tāpēc ir lietderīgi atļaut poliglicerīna poliricinolātu (E 476) (ar maksimālo daudzumu 4 000 mg/kg) izmantot par emulgatoru emulģētās mērcēs, arī salātu mērcēs, 12.6. pārtikas produktu kategorijā “Mērces”.
            
         
               (11)
            
            
               Tāpēc attiecīgi būtu jāgroza Regulas (EK) Nr. 1333/2008 II pielikums.
            
         
               (12)
            
            
               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Regulas (EK) Nr. 1333/2008 II pielikumu groza saskaņā ar šīs regulas pielikumu.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 4. maijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 354, 31.12.2008., 16. lpp.
   
   
      (2)  Eiropas Parlamenta un Padomes 2008. gada 16. decembra Regula (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (OV L 354, 31.12.2008., 1. lpp.).
   
      (3)  Komisijas 2010. gada 25. marta Regula (ES) Nr. 257/2010, ar ko izveido programmu, lai atkārtoti novērtētu pārtikas piedevas, kas atļautas saskaņā ar Eiropas Parlamenta un Padomes Regulu (EK) Nr. 1333/2008 par pārtikas piedevām (OV L 80, 26.3.2010., 19. lpp.).
   
      (4)  EFSA Journal 2017; 15(3):4743.
   
      (5)  Komisijas 2012. gada 9. marta Regula (ES) Nr. 231/2012, ar ko nosaka Eiropas Parlamenta un Padomes Regulas (EK) Nr. 1333/2008 II un III pielikumā uzskaitīto pārtikas piedevu specifikācijas (OV L 83, 22.3.2012., 1. lpp.).
   
      (6)  EFSA Journal 2017; 15(3):4720.
   
      PIELIKUMS
      Regulas (EK) Nr. 1333/2008 II pielikuma E daļā 12.6. pārtikas produktu kategorijā “Mērces” ierakstu par poliglicerīna poliricinolātu [polirīcinoleātu] (E 476) aizstāj ar šādu:
      
         
                      
                  
                  
                     “E 476
                  
                  
                     Poliglicerīna poliricinolāts
                  
                  
                     4 000 
                  
                  
                      
                  
                  
                     Tikai emulģētās mērcēs”